Tieraanval in PE ondersoek | Maroela Media
Een van die tiere by die Seaview-roofdierpark in Port Elizabeth. (Foto: Seaview Predator Park/Facebook)
Die Oos-Kaapse regering gaan die voorval ondersoek waarin David Solomon, 'n werknemer van 'n roofdierpark in Gqeberha (Port Elizabeth), die afgelope week deur 'n tier aangeval is. Die uitkoms van die ondersoek sal bepaal of die tier uitgesit moet word of nie.
Maroela Media het Donderdag berig Solomon, 'n werker by die Seaview-roofdierpark net buite Gqeberha, is dood toe 'n Siberiese tier hom Woensdagmiddag aangeval het.
Luidens 'n verklaring van die park was die elektriese heining van die kamp waar die tiere Jasper en Jade aangehou word, besig om herstelwerk te ondergaan toe Jasper oor 'n buiteheining gespring en ontsnap het.
Die Oos-Kaapse departement van ekonomiese ontwikkeling, omgewingsake en toerisme het Saterdag bevestig dat hulle die saak ondersoek.
Volgens die departement het die park wel die nodige permitte gehad om die tiere aan te hou en het die park ook aan al die nodige vereistes vir omheining van die diere voldoen.
Die park was in April ook in die nuus toe 'n bruin hiëna deur personeel van die park doodgeskiet is, nadat die dier op een van die werknemers afgestorm het. Die departement het Saterdag gesê hy het sy ondersoek na dié voorval afgehandel en bevind dat die park uit selfverdediging opgetree en al die regte stappe gedoen het in sy hantering van die betrokke voorval.
Stuur die tier India toe , hulle sal hom kom haal.
Die tier uitsit? Waarom? Dis n wilde dier, hy het net gedoen wat wilde diere doen. Die park se eienaars was nalatig, sit hulle eerder uit. Nog beter, laat die diere vry in die natuur, waar hulle hoort. As mense wilde diere wil sien, kan hulle na reservate toe gaan soos bv. KNP.
Klink vir my die tier gaan betaal vir die park se agterlosigheid
Siberiese tiere is bedreig en skaars. Laat die dier vry in die natuur, wat sy reg is. Die mens vernietig eers die habitat en dan die spesie. Om so 'n dier van kant te maak is verkeerd en wreed. In so 'n geval is dit beter dat die plek gesluit word, lyk my die diere raak beangs en wild van die inperking. ' n Bruin hiëna is nie aggressief nie, het op my plaas. Dit sal slegs aanval indien vasgedruk, mishandel en wangevoed. Die mens weet net nie om rentmeester te wees nie.